बरेस उन्दी करीब अस्सी नब्बे दे मझाटै होनी ऐ। पक्का पता उनेंई बी नईं। दसदे न जर्मनी दियां बड्डियां लामां उन्दी जुआनी च होइयां। अदूं उन्दियां कक्कियां मुच्छां कालियैं फिरन लगी पेदियां हियां। जुआनी च बड़ियां ऐशां कीतियां, पर हुन इस बढ़ोपे च आइयै बड़ी तंगी होई ऐ। अक्खियां दौ खूए च बड़ी गेदियां न। खूए बाहर काली धारी च छाइयें दा पोचा जन फिरे दा ऐ। डेल्ले मरी दी मच्छी सांई निरभाव ते कातर। बचपुन ते बढ़ापा आपू चें किन्ने रलदे-मिलदे न! दौनें च चैंचलताई ते धुधली जादाश्त होंदी ऐ। किरपा राम होर संनादे न-‘बुढ़ेपे च जिसलै दंद ठुल्ली जन्दे न तां रौहन्दी-सौहन्दी कसर बी पूरी होई जन्दी ऐ।’ सनाइयै किरपा होर खिड़खड़ाई पौंदे न। बड़े चिरा तगर उन्दी खुश्क हा हा हा, दिक्खियै में शशोपंज च पेदा रौहन्नां- उन्दे रोने ते हस्सने च कोई फर्क नईं रेह दा। ए उमर कुसै चीजै च फर्क रौहन बी नईं दिन्दी।